ธปท.สั่งจับตาผลกระทบศก.โลกใกล้ชิด
ธปท.จับตาผลกระทบเศรษฐกิจโลกใกล้ชิด  แย้มต่างชาติยังมั่นใจไทยสะท้อนจากเงินทุนไหลเข้าสุทธิ
19 ม.ค. 2555

ธปท.จับตาผลกระทบเศรษฐกิจโลกใกล้ชิด หลังเวิลด์แบงก์ปรับลดคาดการณ์เศรษฐกิจโลกโตแค่ 2.5% 
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า หลังจากธนาคารโลก(เวิลด์แบงก์)ปรับลดตัวเลขคาดการณ์การเติบโตของเศรษฐกิจโลกลงเหลือ 2.5% จากเดิม 3.6% เศรษฐกิจสหรัฐที่คาดว่าจะโตเหลือเพียง 2.2% จากที่เคยคาดไว้ 2.9% และแนวโน้มเศรษฐกิจในยูโรโซนจะหดตัว 0.3%จากก่อนหน้าที่ที่คาดว่าจะโต 1.8% คาดญี่ปุ่นโตเหลือ 1.9% จากที่เคยคาดไว้ 2.9% คาดจีนจะโต 8.4% เท่าเดิมกับที่เคยประเมินเมื่อเดือนพ.ย.ปีที่ผ่านมา ส่วนอินเดียคาดจะโต 6.5% จาก 1.9% รวมถึงการที่กองทุนการเงินระหว่างประเทศ (ไอเอ็มเอฟ) ออกมายอมรับว่าต้องการเงินงบประมาณเพิ่มราว 5 แสนล้านเหรียญสหรัฐ เพื่อใช้ในการรักษาเสถียรภาพการเงินโลกในช่วงนี้นั้น ถือว่าสะท้อนสะถานการณ์ที่ไม่ค่อยดีเท่าไร ดังนั้น ธปท.ต้องติดตามสถานการณ์เหล่านี้อย่างใกล้ชิดต่อไป
“สถานการณ์ที่เกิดขึ้นตอนนี้ เป็นปัจจัยที่ธปท.จะต้องติดตามอย่างใกล้ชิดมากขึ้น โดยเฉพาะเรื่องปัญหาหนี้ในยุโรป ที่สถาการณ์ยังไม่ดีขึ้น” นายประสารกล่าว
นายประสาร กล่าวว่า ถึงสถานการณ์เศรษฐกิจโลกจะมีความผันผวนมากขึ้น แต่เงินทุนเคลื่อนย้ายในต่างประเทศยังไหลเข้าไทยสุทธิ ส่วนหนึ่งเป็นเงินจากบริษัทประกันภัยจากต่างประเทศ ที่มาชดเชยความเสียหายจากสถานการณ์น้ำท่วมที่ทยอยเข้ามามากในช่วงปลายปี 2554 ที่ผ่านมา แต่ก็ต้องยอมรับว่าปัจจัยเหล่านี้ทำให้เงินทุนเคลื่อนย้ายมีความผันผวนมากขึ้น